ส่วนที่ 1

ข้อมูลสรุป (Executive summary)

สรุปประวัติและลักษณะประกอบธุรกิจหลักของบริษัท

-   บริษัท บัตรกรุงไทย จำกัด (มหาชน) (“บริษัท” หรือ “KTC” ) จัดตั้งขึ้นเมื่อวันที่ 4
    ธันวาคม 2539 โดยมีธนาคารกรุงไทย จำกัด (มหาชน) (“ธนาคารกรุงไทย” หรือ “KTB”)
    เป็นผู้ถือหุ้นในบริษัทร้อยละ 99.99 ต่อมาเมื่อเดือนมิถุนายน 2545
    ธนาคารกรุงไทยมีนโยบายแปรรูปบริษัท โดยได้ขายธุรกิจบัตรเครดิตและทรัพย์สิน
    สิทธิเรียกร้อง และ/หรือหน้าที่และความรับผิดตามสัญญาข้อตกลง
    และ/หรือเอกสารอื่นใดเกี่ยวกับหรือเกี่ยวเนื่องกับธุรกิจบัตรเครดิต
    สัญญาเงินกู้เบิกเกินบัญชีของธนวัฏบัตรเครดิต และทรัพย์สินที่เกี่ยวข้องต่างๆ
    ให้แก่บริษัทในมูลค่าตามบัญชี (Book Value)

-   บริษัทได้จดทะเบียนแปลงสภาพเป็นบริษัทมหาชนจำกัด ภายใต้ชื่อ บริษัท บัตรกรุงไทย จำกัด
    (มหาชน) ในวันที่ 2 กรกฎาคม 2545 และนำหุ้นสามัญของบริษัท
    เข้าจดทะเบียนในตลาดหลักทรัพย์แห่งประเทศไทยเมื่อวันที่ 28 ตุลาคม 2545

-   ในเดือนพฤศจิกายน 2545 กระทรวงการคลังได้ออกประกาศกระทรวงการคลัง
    สำหรับบริษัทที่ไม่ใช่สถาบันการเงินแต่ประกอบธุรกิจบัตรเครดิตต้องยื่นเรื่องขอรับอนุญาตในการประกอบธุรกิจบัตรเครดิต
    บริษัทได้ทำเรื่องขอรับอนุญาตและเมื่อวันที่ 17 มีนาคม 2546
    บริษัทได้รับอนุญาตให้ประกอบธุรกิจบัตรเครดิตตามหนังสือของกระทรวงการคลัง ที่ กค
    1004/4059 ในลักษณะเดียวกันเดือนมิถุนายน 2548
    กระทรวงการคลังได้ออกประกาศกระทรวงการคลัง
    สำหรับบริษัทที่ประกอบธุรกิจสินเชื่อบุคคลภายใต้การกำกับที่มิใช่สถาบันการเงินต้องยื่นเรื่องของรับใบอนุญาตประกอบธุรกิจสินเชื่อบุคคลภายใต้การกำกับ
    บริษัทจึงได้ยื่นเรื่อขอรับอนุญาตและต่อมาในวันที่ 16 กันยายน 2548
    บริษัทได้รับการอนุญาตให้ประกอบธุรกิจสินเชื่อบุคคลตามหนังสือของกระทรวงการคลังที่
    005/2548

-   สำหรับงวดปีสิ้นสุดเดือนธันวาคม 2548 บริษัทมีทุนจดทะเบียนทั้งสิ้น 2,580 ล้านบาท
    และทุนที่ออกชำระแล้วทั้งสิ้น 2,567 ล้านบาท โดยมีธนาคารกรุงไทยถือหุ้นอยู่ในสัดส่วนร้อยละ
    47.73

-   ปัจจุบันบริษัทได้แบ่งธุรกิจออกเป็น 3 กลุ่มหลักคือ

  (1) ธุรกิจบัตรเครดิต (Credit Card Business) ประกอบด้วยธุรกิจย่อย 3 ส่วนคือ (ก)
  ธุรกิจการออกบัตรเครดิต (Issuing Business) ดำเนินการเกี่ยวกับบัตรเครดิตครบวงจร
  ตั้งแต่การหาลูกค้าบัตรเครดิต การอนุมัติวงเงินให้กับผู้ถือบัตร การกำกับดูแลการใช้จ่ายผ่านบัตร
  การรับชำระหนี้ และการติดตามหนี้ เป็นต้น (ข) ธุรกิจร้านค้ารับบัตรเครดิต (Acquiring
  Business) ดำเนินธุรกิจที่เกี่ยวกับร้านค้าสมาชิก และ (ค) ธุรกิจสินเชื่อธนวัฏบัตรเครดิต
  (Circle Loan Business) ดำเนินธุรกิจการให้สินเชื่อเพิ่มเติมแก่ผู้ถือบัตรเครดิต
  (ลักษณะคล้ายกับวงเงินเบิกเกินบัญชีของธนาคาร)

  (2) ธุรกิจสินเชื่อบุคคล (Personal Loan Business) ในชื่อของ “KTC Cash”
  ดำเนินธุรกิจให้บริการสินเชื่อไม่มีหลักประกันสำหรับลูกค้าบุคคลธรรมดาที่มีงานประจำและมีรายได้ต่อเดือนที่แน่นอน
  ต้องการความคล่องตัวในการกู้ยืมเงินโดยKTC
  ได้จัดให้มีรูปแบบวงเงินกู้ตามวัตถุประสงค์การใช้เงินเฉพาะของแต่ละบุคคล

  (3) สินเชื่อเจ้าของกิจการ (Self-Employed Loan) ในชื่อของ “KTC Million”
  ดำเนินธุรกิจให้บริการสินเชื่อไม่มีหลักประกันสำหรับเจ้าของกิจการที่ต้องการเงินทุนหมุนเวียนและมีคุณสมบัติรวมทั้งประวัติทางการเงินที่น่าเชื่อถือ

นอกจากนี้ บริษัทยังให้บริการเกี่ยวกับผลิตภัณฑ์เพื่อการชำระเงิน (Payment Product
Business) ซึ่งเป็นบริการเพื่อเพิ่มความสะดวกในการรับชำระเงินแทนผู้ถือบัตร ได้แก่
Corporate Card, Government Service Card, บัตรเติมน้ำมัน (Fleet Card)
การชำระค่าสินค้าบริการผ่านอินเตอร์เน็ท และยังให้บริการเกี่ยวกับธุรกิจการบริการบัตร (Card
Services Business) ซึ่งเป็นการให้บริการบริหารบัตรให้กับสถาบันการเงินอื่นๆ ณ ปัจจุบัน
บริษัทได้ให้บริการบริหารบัตรเดบิตให้กับธนาคารกรุงไทย

สรุปภาวะการแข่งขัน

ตลาดสินเชื่อเพื่อผู้บริโภคในประเทศไทยจะยังคงเติบโตต่อไปและให้ผลกำไรในระดับที่น่าพอใจ
แม้ว่าสภาพแวดล้อมของตลาดโดยรวมจะอยู่ในภาวะมีการแข่งขันที่รุนแรงเพิ่มขึ้น
ประกอบกับการที่ตลาดยังคงอยู่ในลักษณะแวดล้อมที่ถูกควบคุมอย่างมากด้วยกฎระเบียบต่างๆ
แม้กระนั้นก็ตามตลาดสินเชื่อเพื่อผู้บริโภคยังมีแนวโน้มการเจริญเติบโตที่สดใสซึ่งเป็นผลมาจาก
“ช่องว่าง” ของตลาดในปัจจุบัน โดยหากพิจารณาจากหนี้ครัวเรือนต่อผลิตภัณฑ์มวลรวมประชาชาติ
(GDP) ของไทยจะอยู่ที่ระดับเพียงร้อยละ 33
เมื่อเทียบกับหนี้ครัวเรือนต่อผลิตภัณฑ์มวลประชาชาติของประเทศอื่นๆทั่วโลกจะอยู่ที่ระหว่างร้อยละ
60-85 ซึ่งเห็นถึงโอกาสการเติบโตของตลาดสินเชื่อเพื่อผู้บริโภคของไทยยังมีอยู่
และเนื่องจากผู้บริโภคมีการศึกษามากขึ้น
รวมถึงผู้ประกอบการที่เพิ่มจำนวนขึ้นและมีการแข่งขันที่สูงขึ้นเช่นนี้
ทำให้ในภาพรวมตลาดมีการเติบโตมากขึ้น (โดยสามารถอ่านรายละเอียดได้จากส่วนที่ 2 ในหัวข้อ
3.8 ภาวะตลาดและการแข่งขัน)

ศักยภาพของบริษัทในการประกอบธุรกิจหลักของบริษัท

ธุรกิจของ KTC คือการให้บริการสินเชื่อเพื่อผู้บริโภคแบบไม่มีหลักประกันสำหรับผู้บริโภคทั่วประเทศ
KTC มีธุรกิจบัตรเครดิตเป็นธุรกิจหลัก ซึ่ง KTC
นับว่าเป็นหนึ่งในผู้ออกบัตรเครดิตสากลที่ใหญ่ที่สุดในประเทศ นอกจากสินเชื่อบัตรเครดิตแล้ว KTC
ยังมีสินเชื่อเพื่อผู้บริโภคประเภทอื่นๆ อีกไม่ว่าจะเป็น สินเชื่อบุคคลและสินเชื่อเจ้าของกิจการ
รวมทั้งยังมีผลิตภัณฑ์เพื่อการชำระเงินที่หลากหลาย เช่น Corporate Card, Government
Service Card, บัตรเติมน้ำมัน (Fleet Card), การชำระค่าสินค้าและบริการผ่านอินเตอร์เน็ท

ผลิตภัณฑ์หลักของ KTC คือสินเชื่อบัตรเครดิต คิดเป็นร้อยละ 70 ของลูกหนี้ทั้งหมดในปีนี้
ธุรกิจบัตรเครดิตของ KTC มีลักษณะเฉพาะที่สร้างความได้เปรียบเหนือคู่แข่ง
ได้แก่บัตรเครดิตที่มีหลากหลายชนิด
ที่ได้รับการออกแบบให้ตอบสนองไลฟ์สไตล์และความต้องการของสมาชิกแต่ละกลุ่มที่แตกต่างกันได้อย่างเหมาะสม
ซึ่งสมาชิกจะได้รับสิทธิประโยชน์ที่แตกต่างกันไปในแต่ละร้านค้าและบริการจากพันธมิตรทางการค้าของ
KTC สำหรับการออกบัตรเครดิตร่วมกับพันธมิตรทางธุรกิจ (Co-Brand) และสถาบันการศึกษาต่างๆ
หรือการออกบัตรเครดิตภายใต้ชื่อสถาบันเหล่านั้น (Affinity) เป็นอีกช่องทางหนึ่งที่ช่วยให้ KTC
ได้สมาชิกเพิ่มมากขึ้น โดย KTC มีทีมการตลาดซึ่งจะร่วมมืออย่างใกล้ชิดกับพันธมิตรเหล่านั้น
เพื่อพัฒนาในโครงการที่ให้ประโยชน์สูงสุดแก่ทุกฝ่ายต่อไป

นอกเหนือจากบัตรเครดิตแล้ว KTC ยังมีการให้บริการสินเชื่อหลักอีกสองประเภท คือสินเชื่อบุคคล
และสินเชื่อเจ้าของกิจการ ซึ่งมีสัดส่วนของลูกหนี้ร้อยละ 13 และร้อยละ 14
ของลูกหนี้รวมตามลำดับ โดยทั้งสองสินเชื่อมุ่งเน้นที่สมาชิกรายบุคคลเป็นหลัก
แต่ถึงแม้จะมีการมุ่งเน้นที่สมาชิกรายบุคคลเหมือนกัน
แต่สินเชื่อทั้งสองประเภทมีกลุ่มเป้าหมายรายบุคคลที่แตกต่างกัน กล่าวคือ สินเชื่อบุคคล (KTC
Cash) ถูกออกแบบมาสำหรับบุคคลที่มีงานประจำและมีรายได้ต่อเดือนที่แน่นอน
ส่วนสินเชื่อเจ้าของกิจการ (KTC Million)
จะให้บริการแก่บุคคลที่เป็นเจ้าของกิจการที่มีงบกระแสเงินสดจากกิจกรรมดำเนินงานที่ดี
รวมทั้งดำเนินกิจการอย่างต่อเนื่องไม่น้อยกว่าระยะเวลาที่กำหนด

ด้วยความมุ่งมั่นในการเป็นบริษัทที่ตอบสนองต่อความต้องการของสมาชิก KTC
จึงดำเนินธุรกิจโดยเน้นทางด้านการตลาด การบริหารความเสี่ยงและการให้บริการแก่ลูกค้า ซึ่ง
KTC มีระบบภายในช่วยในการดำเนินกิจกรรมดังกล่าว ทำให้การดำเนินงานมีความยืดหยุ่น
ซึ่งเป็นสาเหตุสำคัญที่ทำให้ KTC รักษาฐานลูกค้าที่มีขนาดใหญ่ไว้ได้และสร้างผลกำไรให้กับ KTC
นอกจากนั้น KTC ยังมีระบบการบริหารจัดการที่ดี ทำให้ประหยัดต้นทุนในการดำเนินงาน
ด้วยเหตุดังกล่าว KTC จึงได้มีการพัฒนาทักษะของบุคลากรและยังคงบริหารกิจกรรมหลักต่าง ๆ
ด้วยตนเองต่อไป

สำหรับการดำเนินงานที่มิใช่งานหลักของ KTC
การจ้างบริษัทภายนอกและหาพันธมิตรทางธุรกิจจะทำให้ KTC
มีผลกำไรมากกว่าการบริหารด้วยตนเอง การดำเนินธุรกิจตามแนวทางดังกล่าว
ไม่เพียงแต่ช่วยให้ฝ่ายจัดการสามารถให้ความสำคัญในด้านที่เป็นกลยุทธ์ของ KTC
ซึ่งก่อให้เกิดความแตกต่างทางด้านการแข่งขันเท่านั้น แต่ยังทำให้ต้นทุนในการดำเนินงานของ KTC
ต่ำลงด้วย ดังนั้น KTC
จึงได้มีการว่าจ้างบริษัทภายนอกเข้ามาบริหารในส่วนของงานที่มีการใช้แรงงานจำนวนมาก เช่น
การขายตรง การป้อนข้อมูล การเรียกเก็บหนี้ การให้บริการทั่วไป
และงานทางด้านเทคโนโลยีสารสนเทศบางอย่าง

KTC มีความสามารถในการแข่งขันที่โดดเด่นสร้างความแตกต่างจากคู่แข่งใน 4 ด้านหลัก คือ
นวัตกรรมด้านการตลาด การประหยัดจากขนาด (Economy of Scale)
รูปแบบการบริหารระดับสากลที่มีความเข้าใจตลาดในประเทศ แต่มีความเป็นสากล
และการบริหารความเสี่ยงที่ครอบคลุมทุกด้าน

(1) นวัตกรรมด้านการตลาดเป็นปัจจัยหลักประการหนึ่งที่สร้างความแตกต่างให้แก่ KTC โดย KTC
มีกลยุทธ์การบริหารทางการตลาดที่โดดเด่นและมีลักษณะเฉพาะของตนเอง ในช่วงหลายปีที่ผ่านมา
KTC ได้สร้างนวัตกรรมและเป็นผู้กำหนดทิศทางการเติบโตของอุตสาหกรรมสินเชื่อเพื่อผู้บริโภค
รวมทั้งอุตสาหกรรมอื่น ๆ ในระดับหนึ่งด้วย ดังนั้น KTC
จึงเป็นผู้นำในตลาดบัตรเครดิตด้วยส่วนแบ่งการตลาดร้อยละ 14 ในปี 2548
โดยมีกลยุทธ์ด้านผลิตภัณฑ์ที่โดดเด่นช่วยเพิ่มจำนวนลูกค้าและเสริมความมั่นคงในการเป็นผู้นำตลาด

(2) การประหยัดจากขนาด (Economy of Scale)
สร้างความได้เปรียบในการแข่งขันที่สำคัญให้แก่ KTC ไม่เพียงแต่ในแง่ของความคุ้มทุนเท่านั้น
แต่ยังช่วยเพิ่มรายได้ให้แก่ KTC ด้วย จากการที่มีสมาชิกมากกว่า 1 ล้านบัตร ทำให้ KTC
สามารถกระจายค่าใช้จ่ายด้านการบริหารมีผลให้ต้นทุนต่อบัตรต่ำลง
เมื่อประกอบกับการควบคุมค่าใช้จ่ายด้วยวิธีการต่าง ๆ เช่น
การจ้างบริษัทภายนอกสำหรับงานบางประเภท KTC
จึงสามารถลดอัตราส่วนค่าใช้จ่ายต่อรายได้จากร้อยละ 60 ในปี 2546 เหลือร้อยละ 55 ในปี
2548 จากฐานสมาชิกที่ขยายมากขึ้นและบริการใหม่ ๆ ด้านสินเชื่อบุคคล ทำให้ KTC
สามารถนำเสนอบริการผลิตภัณฑ์ทางการเงินให้แก่สมาชิกข้ามสายผลิตภัณฑ์ (Cross Selling)
โดยขายพ่วงผลิตภัณฑ์ด้านการเงินอื่น ๆ เสริมเข้าไปด้วย ซึ่งช่วยสร้างผลกำไรให้บริษัทมากขึ้น
ในขณะเดียวกันก็กระชับความสัมพันธ์กับลูกค้าให้แน่นแฟ้นมากยิ่งขึ้น

(3) รูปแบบการบริหารที่มีความเป็นสากลแต่เข้าใจตลาดในประเทศ KTC
ดำเนินกิจการโดยผู้บริหารคนไทย
ซึ่งมีประสบการณ์จากต่างประเทศเกี่ยวกับธุรกิจสินเชื่อเพื่อผู้บริโภค ในฐานะที่เป็นบริษัทคนไทย KTC
จึงเข้าใจความต้องการของคนในประเทศได้ดีกว่าและด้วยประสบการณ์ของผู้บริหารที่บริหารในลักษณะที่เป็นสากล
ผู้บริหารของ KTC จึงบริหารธุรกิจอย่างมืออาชีพซึ่งสามารถเทียบได้กับมาตรฐานระดับนานาชาติ
การที่ KTC ดำเนินธุรกิจอย่างเป็นอิสระ ทำให้ KTC
มีความยืดหยุ่นในการตอบสนองต่อตลาดได้อย่างรวดเร็ว ในขณะเดียวกันการที่มีธนาคารกรุงไทย
จำกัด (มหาชน) เป็นผู้ถือหุ้นรายใหญ่ KTC
จึงได้รับประโยชน์จากการสนับสนุนที่แข็งแกร่งจากธนาคารกรุงไทย
โดยจะเห็นได้จากสัญญาระยะเวลา 15 ปี ที่ให้การสนับสนุนด้านธุรกิจและการเงินแก่ KTC โดย
KTC ได้รับวงเงินสินเชื่อจำนวน 13,030 ล้านบาท นอกจากนั้น
เครือข่ายสาขาจำนวนมากของธนาคารกรุงไทย ยังเอื้อให้เป็นช่องทางในการเพิ่มจำนวนสมาชิกบัตร
รวมถึงการนำเสนอบริการผลิตภัณฑ์ทางการเงินให้แก่สมาชิกข้ามสายผลิตภัณฑ์ (Cross Selling)
ด้วย

(4) การบริหารความเสี่ยงที่ครอบคลุมทุกด้าน KTC
มีความสามารถด้านการบริหารความเสี่ยงและมีระบบการบริหารความเสี่ยงที่ครอบคลุมทุกด้าน
โดยใช้ระบบการให้คะแนนสินเชื่อ (Credit Scoring)
ซึ่งเป็นโมเดลตั้งค่าความเสี่ยงและโมเดลการบริหารความเสี่ยง เนื่องจาก KTC
มีการคัดเลือกลูกค้าอย่างรอบคอบ จึงยังคงรักษาคุณภาพของสินทรัพย์ดีไว้ได้
และสามารถปรับตัวให้เข้ากับสภาพแวดล้อมทางเศรษฐกิจที่เปลี่ยนแปลงไปได้
ด้วยระบบการบริหารความเสี่ยงที่ครอบคลุม คุณภาพสินทรัพย์ของ KTC
จึงยังคงแข็งแกร่งโดยมีอัตราการผิดนัดชำระหนี้ต่ำกว่ามาตรฐานสากล

สรุปปัจจัยความเสี่ยง

บริษัทมีความเสี่ยงที่เกี่ยวข้องกับภาวะตลาด อันได้แก่ความเสี่ยงจากอัตราดอกเบี้ย
ความเสี่ยงจากความไม่เพียงพอของเงินทุนหมุนเวียน และความเสี่ยงจากอัตราแลกเปลี่ยนสกุลเงิน
ซึ่งเป็นความเสี่ยงที่เกี่ยวข้องกับการเปลี่ยนแปลงของปัจจัยภายนอกที่อาจเข้ามากระทบผลการดำเนินงานของบริษัท
รวมถึงความเสี่ยงในการดำเนินงานของธุรกิจโดยทั่วไป เช่น ความเสี่ยงจากการสูญหายของข้อมูล
ความเสี่ยงจากการออกนโยบายของรัฐบาล
ความเสี่ยงอันเกิดจากการไม่ปฏิบัติตามสัญญาของธนาคารกรุงไทย
ความเสี่ยงจากการเพิ่มขึ้นของจำนวนคู่แข่งขัน เป็นต้น และความเสี่ยงจากการให้สินเชื่อของบริษัท
ตัวอย่างเช่น ความเสี่ยงด้านเครดิตสำหรับลูกค้าสินเชื่อ ความเสี่ยงจาการทุจริตบัตรเครดิต
ความเสี่ยงจากการที่บริษัทอาจไม่ได้รับชำระหนี้สินเชื่อ เป็นต้น
ซึ่งบริษัทตระหนักดีถึงความเสียหายที่อาจจะเกิดขึ้นได้นี้
จึงได้วางแผนการดำเนินงานเพื่อรองรับป้องกันความเสี่ยงต่างๆไว้
(โดยสามารถอ่านรายละเอียดได้จากส่วนที่ 2 หัวข้อ1.ปัจจัยความเสี่ยง)

สรุปฐานะการเงินและผลดำเนินงานสำหรับปี 2548

ณ วันที่ 31 ธันวาคม 2548 บริษัทมีจำนวนผู้ถือบัตรเครดิตทั้งสิ้น 1,205,316 บัตร
หรือคิดเป็นจำนวนที่เพิ่มขึ้นร้อยละ 18.4 จากสิ้นปี 2547 โดยงบการเงินของบริษัทมีสินทรัพย์รวม
29,601 ล้านบาท รายได้รวม 5,883 ล้านบาท และกำไรสุทธิ 653 ล้านบาท
คิดเป็นอัตราเติบโตเท่ากับ 14.6% ซึ่งเกิดจากผลประกอบการที่สำคัญดังนี้

-   การเพิ่มขึ้นของลูกหนี้จาก 21,409 ล้านบาท เป็น 27,881 ล้านบาท ณ สิ้นปี 2548
    ซึ่งเกิดจากการสร้างสรรค์กลยุทธด้านการส่งเสริมการขายที่ช่วยเพิ่มการใช้จ่ายผ่านบัตร
    รวมถึงการเพิ่มฐานลูกค้าทั้งจากธุรกิจบัตรเครดิตและลูกค้าใหม่ของ KTC Million
    ที่เพิ่มขึ้นอย่างมาก

-   จำนวนบัญชีของในแต่ละธุรกิจเพิ่มขึ้นอย่างมาก โดยมีจำนวนสมาชิก ณ สิ้นปี 2548
    สำหรับบัตรเครดิต 1,205,316 บัตร KTC Cash มีจำนวน 136,810 บัญชี และ KTC
    Miilion จำนวน 2,786 บัญชี เทียบกับ ณ สิ้นปี 2547 ที่มียอดเท่ากับ 1,018,204 บัตร
    123,065 บัญชี และ 909 บัญชี ตามลำดับ

-   ค่าเฉลี่ยของอัตรารายได้ดอกเบี้ยรับรวมรายได้ค่าธรรมเนียมในการใช้วงเงิน (Yield)
    สูงขึ้นจาก 15.9% ในปี 2547 เป็น 16.6% ซึ่งเป็นผลมาจากอัตรารายได้ดอกเบี้ยรับของ
    KTC Million ที่มีค่าเฉลี่ยสูงขึ้นเป็น 18.1% ในปี 2548 จากสิ้นปีที่แล้วที่เท่ากับ 16.9%

-   บริษัทสามารถควบคุมอัตราดอกเบี้ยจ่ายเฉลี่ยของบริษัทให้เพิ่มขึ้นเพียง 0.8% เป็น 3.4% ณ
    สิ้นปี 2548 ขณะที่อัตราดอกเบี้ยซื้อคืนพันธบัตรระยะ 14 วัน (Repurchase Rate)
    เพิ่มขึ้นถึง 2.0% โดยมีอัตราดอกเบี้ยซื้อคืนพันธบัตรที่ 4.0% ณ สิ้นปี 2548

-   การเพิ่มขึ้นของรายได้ดอกเบี้ยรับรวม (ไม่รวมรายได้ค่าธรรมเนียมในการใช้วงเงิน) เป็น
    3,356 ล้านบาท สำหรับปี 2548 คิดเป็นเติบโต 50.1%
    โดยส่วนใหญ่เกิดจากลูกหนี้บัตรเครดิต และ KTC Million

-   การเพิ่มขึ้นของรายได้ค่าธรรมเนียมมีจำนวนเป็น 2,273 ล้านบาท คิดเป็นเพิ่มขึ้น 32.7%
    โดยส่วนใหญ่เกิดจาก รายได้ค่าธรรมเนียมจากการใช้วงเงิน (Credit Usage )
    ค่าธรรมเนียม Interchange ค่าธรรมเนียมส่วนลดจาก EDC
    และค่าธรรมเนียมจากการเบิกถอนเงินสดล่วงหน้า

-   สัดส่วนของค่าใช้จ่ายในการดำเนินงานต่อรายได้ (Cost to Income Ratio) ในปี 2548
    เท่ากับ 55% ลดลงเล็กน้อยจาก 56% ในปีก่อน
    เป็นผลจากการลดลงของอัตราการเติบโตของค่าใช้จ่ายในการขายและบริหารที่เท่ากับ 40.9%
    ในปี 2548 เมื่อเทียบกับอัตราการเติบโตที่ 48.8% ในปี 2547

-   อัตราหนี้สูญ (Credit Loss) อยู่ในระดับร้อยละ 2.5 ซึ่งอยู่ในระดับเดียวกันกับปี 2547
    แม้ว่าจะมีสินเชื่อที่มีความเสี่ยงสูงในพอร์ต เพิ่มขึ้น เช่น ลูกหนี้จาก KTC Cash และ KTC
    Million

-   กำไรสุทธิในปี 2548 เท่ากับ 653 ล้านบาทคิดเป็นเพิ่มขึ้น 14.6%
    เป็นผลมาจากความสามารถในการสร้างผลประกอบการที่ดี ซึ่งมาจาก ยอดลูกหนี้ที่เพิ่มขึ้น
    คงระดับค่าเฉลี่ยของส่วนต่างดอกเบี้ย
    การสามารถรักษาระดับต้นทุนดอกเบี้ยจ่ายให้สูงขึ้นต่ำกว่าอัตราดอกเบี้ยของตลาดที่สูงขึ้น
    การควบคุมคุณภาพหนี้ การเพิ่มรายได้ค่าธรรมเนียม
    และค่าใช้จ่ายในการดำเนินงานต่อรายได้ลดลง

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)